CELEX: 52016PC0833
Language: sl
Date: 2017-01-06
Title: Predlog IZVEDBENI SKLEP SVETA o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost

EVROPSKA KOMISIJA
            Bruselj, 6.1.2017
            COM(2016) 833 final
            2016/0417(NLE)
            Predlog
            IZVEDBENI SKLEP SVETA
            o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost
            
               
         
         
            
               OBRAZLOŽITVENI MEMORANDUM
            
            
               V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost
                  1
                (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja DDV ali za preprečevanje nekaterih vrst davčnih utaj ali izogibanja davkom.
            
            
               Z dopisom, ki ga je Komisija evidentirala 26. septembra 2016, je Luksemburg zaprosil za dovoljenje, da bi še naprej oproščal plačila DDV tiste davčne zavezance, katerih letni promet ne presega določenega praga, ter da bi ta prag zvišal s 25 000 EUR na 30 000 EUR. V skladu s členom 395(2) direktive o DDV je Komisija z dopisi z dne 4. oktobra 2016 o zahtevi Luksemburga obvestila druge države članice. Komisija je z dopisom z dne 5. oktobra 2016 Luksemburg uradno obvestila, da ima na voljo vse informacije, potrebne za presojo zahtevka.
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               V skladu s poglavjem 1 naslova XII direktive o DDV lahko države članice uporabijo posebne ureditve za mala podjetja, vključno z morebitno oprostitvijo davčnih zavezancev, ki ne dosegajo določene višine letnega prometa. Ta oprostitev pomeni, da davčnemu zavezancu ni treba obračunavati DDV na dobavljeno blago, zato pa ne more odbiti vstopnega DDV.
            
            
               Ta ukrep je bil prvič uveden v skladu z določbami člena 14 Direktive Sveta 67/228/EGS
                  2
               . Vendar lahko pozneje tiste države članice, ki niso uporabile izbire iz te določbe, v skladu s členom 24(2)(b) Direktive 77/388/EGS, ki je zdaj prenovljen kot prvi odstavek člena 285 direktive o DDV, plačila DDV oprostijo le davčne zavezance, katerih letni promet ne presega 5 000 EUR ali protivrednosti v nacionalni valuti. V skladu z drugim odstavkom člena 285 direktive o DDV lahko te države članice odobrijo tudi progresivno davčno olajšavo davčnim zavezancem, katerih letni promet presega zgornjo mejo, ki so jo določile.
            
            
               Do konca leta 2012 je Luksemburg oproščal plačila DDV davčne zavezance, katerih letni promet ni presegal 10 000 EUR. Poleg tega je Luksemburg obvestil Komisijo, da je uporabil možnost v skladu z drugim odstavkom člena 285 Direktive 2006/112/ES, saj je odobril progresivno davčno olajšavo davčnim zavezancem z letnim prometom med 10 000 EUR in 25 000 EUR.
            
            
               Uporaba zvišanega praga za oprostitev je bila primerna za poenostavitev sistema DDV za mala podjetja z znatnim zmanjšanjem obremenitev tistih podjetij, ki so upravičena do te ureditve, saj jih je oprostila številnih obveznosti v zvezi z DDV, ki veljajo v splošni ureditvi glede DDV. Zato je Luksemburg zaprosil za odstopanje, da bi glede ureditve oprostitve za mala podjetja uvedel prag prometa v vrednosti 25 000 EUR in hkrati odpravil uporabo progresivne davčne olajšave, to odstopanje pa mu je bilo odobreno. 
            
            
               To odstopanje je bilo s Sklepom Sveta 2013/677/EU
                  3
                odobreno do 31. decembra 2016.
            
            
               Da bi ohranil njegovo realno vrednost in s tem vse koristi, ki jih prinaša učinek poenostavitve, Luksemburg zaproša za dovoljenje, da zviša obstoječi prag v skladu s sistemom indeksacije.
            
            
               Zato Luksemburg zaproša, da se ukrep podaljša od 1. januarja 2017 ter da se najvišji odobreni prag oprostitve zviša na 30 000 EUR letnega prometa. 
            
            
               Po mnenju luksemburških organov bi imel v skladu z drugim pododstavkom člena 395(1) direktive o DDV posebni ukrep zanemarljiv vpliv na skupni znesek prihodkov iz DDV v fazi končne potrošnje (ne več kot 0,12 %). S to zahtevo želi Luksemburg zmanjšati breme podjetij in spodbuditi razvoj takšnih malih podjetij. Hkrati želi Luksemburg zmanjšati breme za davčne uprave, in sicer z omejitvijo potrebe po nadzoru manjših davčnih zavezancev, ki je sorazmerno drag v primerjavi z zadevnim zneskom DDV, in okrepiti nadzor nad dejavnostmi večjih davčnih zavezancev. To je v skladu s prvim pododstavkom člena 395(1) direktive o DDV, ki določa, da se lahko državam članicam dovoli, da uvedejo posebne ukrepe, ki odstopajo od določb direktive o DDV, za poenostavitev postopka obračunavanja davka. 
            
            
               V zvezi s tem je treba navesti, da ukrep za davčne zavezance ni obvezen in bo tak ostal tudi v prihodnje.
            
            
               Luksemburg ni navedel roka za to odstopanje. Vendar bi morala biti odstopanja od direktive o DDV vedno časovno omejena, da se njihovi učinki lahko ocenijo. Poleg tega se določbe členov od 281 do 294 direktive o DDV glede posebne ureditve za mala podjetja trenutno pregledujejo. Kot je bilo napovedano v akcijskem načrtu za DDV
                  4
               , bo do konca leta 2017 predstavljen predlog Komisije v obliki celovitega svežnja poenostavitev, vključno z direktivo o spremembi določb direktive o DDV glede posebne ureditve za mala podjetja.
            
            
               Zato se predlaga podaljšanje odstopanja za dodatno obdobje do najmanj 31. decembra 2019 ali do začetka veljavnosti direktive o spremembi direktive o DDV glede posebne ureditve za mala podjetja. Odločitev o tem, ali se bo v zvezi z odstopanjem, ki bi uvedlo prag v vrednosti 30 000 EUR, uporabil sistem indeksacije ali ne in v kakšnem obsegu, je v pristojnosti luksemburških organov.
            
            
               •Skladnost z veljavnimi predpisi s področja zadevne politike
            
            
               Podobna odstopanja so bila odobrena drugim državam članicam. Belgiji
                  5
                je bil odobren prag v vrednosti 25 000 EUR, Poljski
                  6
                prag v vrednosti 30 000 EUR, Litvi
                  7
                prag v vrednosti 45 000 EUR, Latviji
                  8
                in Sloveniji
                  9
                prag v vrednosti 50 000 EUR, Italiji
                  10
                in Romuniji
                  11
                 pa prag v vrednosti 65 000 EUR.
            
            
               •Skladnost z drugimi politikami Unije
            
         
         
            
               Ukrep je v skladu s cilji Unije za mala podjetja, kakor so opredeljeni v sporočilu Komisije „Najprej pomisli na male“ – „Akt za mala podjetja“ za Evropo
                  12
               , ki države članice poziva, naj upoštevajo posebnosti MSP pri oblikovanju zakonodaje in tako poenostavijo obstoječe regulativno okolje.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Člen 395 direktive o DDV.
            
            
               •Subsidiarnost (za neizključno pristojnost) 
            
            
               
                  Glede na določbo direktive o DDV, na kateri temelji predlog, se načelo subsidiarnosti ne uporablja.
               
            
            
               •Sorazmernost
            
            
               
                  Ta sklep se nanaša na dovoljenje, izdano državi članici na njeno prošnjo, in ne pomeni nobene obveznosti.
               
            
            
               Zaradi omejenega obsega odstopanja je posebni ukrep sorazmeren z želenim ciljem, tj. s poenostavitvijo za dodatno število malih davčnih zavezancev in za davčno upravo.
            
            
               •Izbira instrumenta
            
            
               Predlagani instrument: izvedbeni sklep Sveta.
            
            
               V skladu s členom 395 Direktive Sveta 2006/112/ES lahko samo Svet na predlog Komisije soglasno odobri odstopanje od skupnih predpisov o DDV. Izvedbeni sklep Sveta je najustreznejši instrument, saj se lahko naslovi na posamezno državo članico.
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               Ta predlog temelji na zahtevi Luksemburga in zadeva le to državo članico.
            
            
               •Zbiranje in uporaba strokovnih mnenj
            
            
               Zunanje strokovno mnenje ni bilo potrebno.
            
            
               •Ocena učinka
            
            
               Namen predloga za izvedbeni sklep Sveta je podaljšati ukrep za poenostavitev, ki ukinja številne obveznosti DDV za podjetja, ki poslujejo z letnim prometom, ki ne presega 30 000 EUR. To bo imelo potencialno pozitiven učinek na zmanjšanje upravnega bremena za dodatnih 970 davčnih zavezancev, kar predstavlja 1,2 % davčnih zavezancev, ki so trenutno registrirani za DDV, ter posledično za davčno upravo. Učinek ukrepa na proračun Luksemburga na ravni DDV je ocenjen na največ 0,12 % prihodkov iz DDV.
            
            
               4.PRORAČUNSKE POSLEDICE
            
         
         
            
               Predlog ne vpliva na proračun EU, ker bo Luksemburg izračunal nadomestilo v skladu s členom 6 Uredbe Sveta (EGS, Euratom) št. 1553/89
                  13
               .
            
            
               2016/0417 (NLE)
            
            
               Predlog
            
            
               IZVEDBENI SKLEP SVETA
            
            
               o spremembi Izvedbenega sklepa Sveta 2013/677/EU o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost
                  14
                in zlasti člena 395 Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)V skladu s členom 285 Direktive 2006/112/ES lahko države članice, ki niso uporabile izbire iz člena 14 Druge direktive Sveta 67/228/EGS z dne 11. aprila 1967 o harmonizaciji zakonodaje držav članic v zvezi s prometnim davkom, strukturo in postopki za uporabo skupnega sistema davka na dodano vrednost
                  15
               , oprostijo plačila DDV davčne zavezance, katerih letni promet ne presega 5 000 EUR. Poleg tega lahko odobrijo progresivno davčno olajšavo davčnim zavezancem, katerih letni promet presega zgornjo mejo, ki so jo določile.
            
            
               (2)Z Izvedbenim sklepom Sveta 2013/677/EU
                  16
                je Luksemburg dobil dovoljenje, da lahko v okviru ukrepa o odstopanju do 31. decembra 2016 davčne zavezance, katerih letni promet znaša največ 25 000 EUR, oprosti plačila DDV.
            
            
               (3)V dopisu, ki ga je Komisija evidentirala 26. septembra 2016, je Luksemburg zaprosil za dovoljenje, da uvede posebni ukrep, ki odstopa od člena 285 Direktive 2006/112/ES, da bi podaljšal oprostitev od 1. januarja 2017 in hkrati zvišal prag s 25 000 EUR na 30 000 EUR. 
            
            
               (4)Komisija je z dopisi z dne 4. oktobra 2016 o zahtevi Luksemburga obvestila druge države članice. Komisija je z dopisom z dne 5. oktobra 2016 Luksemburg uradno obvestila, da ima na voljo vse informacije, potrebne za presojo zahtevka.
            
            
               (5)Glede na informacije, ki jih je predložil Luksemburg, bi ta ukrep lahko uporabilo 970 dodatnih davčnih zavezancev, da bi zmanjšali svoje obveznosti v zvezi z DDV iz poglavij od 2 do 6 naslova XI Direktive 2006/112/ES. Zmanjšalo bi se tudi breme davčne uprave pri pobiranju davka in reviziji malih podjetij. 
            
            
               (6)Ker bo odstopanje, odobreno Luksemburgu, privedlo do zmanjšanih obveznosti DDV za mala podjetja, medtem ko se slednja v skladu s členom 290 Direktive 2006/112/ES še vedno lahko odločijo za splošno ureditev DDV, bi bilo treba Luksemburgu dovoliti, da prag zviša do 31. decembra 2019. 
            
            
               (7)Odstopanja so običajno odobrena za omejeno obdobje, da se lahko oceni, ali je posebni ukrep ustrezen in učinkovit. Zahtevano odstopanje bi zato bilo treba časovno omejiti in priložiti samoderogacijsko klavzulo. Poleg tega se določbe členov od 281 do 294 Direktive 2006/112/ES glede posebne ureditve za mala podjetja pregledujejo in direktiva o spremembi določb direktive o DDV bi lahko začela veljati že pred 31. decembrom 2019.
            
            
               (8)Na podlagi informacij, ki jih je predložil Luksemburg, bo imel višji prag zanemarljiv učinek na skupni znesek davčnih prihodkov, zbranih na ravni končne potrošnje. 
            
            
               (9)Zahtevano odstopanje je v skladu s cilji sporočila Komisije „Najprej pomisli na male“ – „Akt za mala podjetja“ za Evropo z dne 25. junija 2008
                  17
               .
            
            
               (10)Odstopanje ne vpliva na lastna sredstva Unije, pridobljena iz DDV, ker bo Luksemburg izračunal nadomestilo v skladu s členom 6 Uredbe Sveta (EGS, Euratom) št. 1553/89
                  18
               .
            
         
         
            
               (11)Izvedbeni sklep Sveta 2013/677/EU bi bilo zato treba ustrezno spremeniti –
            
            
               SPREJEL NASLEDNJI SKLEP: 
            
            
               Člen 1
            
            
               Člena 1 in 2 Izvedbenega sklepa Sveta 2013/677/EU se nadomestita z naslednjim:
            
            
               „Člen 1
            
            
               Z odstopanjem od člena 285 Direktive 2006/112/ES se Luksemburgu dovoli, da davčne zavezance, katerih letni promet znaša največ 30 000 EUR, oprosti plačila DDV.
            
            
               Člen 2
            
            
               Ta sklep začne učinkovati na dan uradne obvestitve.
            
            
               Ta sklep se uporablja do 31. decembra 2019 ali do začetka veljavnosti direktive o spremembi določb členov od 281 do 294 Direktive 2006/112/ES glede posebne ureditve za mala podjetja, pri čemer se upošteva zgodnejši datum.“
            
            
               Člen 2
            
            
               Ta sklep je naslovljen na Veliko vojvodstvo Luksemburg.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  UL L 347, 11.12.2006, str. 1.
               
               
                  
                     (2)
                  Druga direktiva Sveta 67/228/EGS z dne 11. aprila 1967 o harmonizaciji zakonodaje držav članic v zvezi s prometnim davkom, strukturo in postopki za uporabo skupnega sistema davka na dodano vrednost (UL 71, 14.4.1967, str. 1303).
               
               
                  
                     (3)
                  Izvedbeni sklep Sveta 2013/677/EU z dne 15. novembra 2013 o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 316, 27.11.2013, str. 33).
               
               
                  
                     (4)
                  Sporočilo Komisije Evropskemu parlamentu, Svetu in Evropskemu ekonomsko-socialnemu odboru o akcijskem načrtu za DDV, Vzpostavitev enotnega območja DDV v EU: čas za odločitev, COM(2016) 148 final, Bruselj, 7.4.2016.
               
               
                  
                     (5)
                  Izvedbeni sklep Sveta (EU) 2015/2348 z dne 10. decembra 2015 o spremembi Izvedbenega sklepa 2013/53/EU o dovoljenju Kraljevini Belgiji, da uvede poseben ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 330, 16.12.2015, str. 51).
               
               
                  
                     (6)
                  Izvedbeni sklep Sveta 2015/1173/EU z dne 14. julija 2015 o spremembi Odločbe 2009/790/ES o dovoljenju Republiki Poljski, da uporabi ukrep z odstopanjem od člena 287 Direktive 2006/112/ES o skupnem sistemu davka na dodano vrednost (UL L 189, 17.7.2015, str. 36).
               
               
                  
                     (7)
                  Izvedbeni sklep Sveta 2014/795/EU z dne 7. novembra 2014 o podaljšanju uporabe Izvedbenega sklepa 2011/335/EU o dovoljenju Republiki Litvi za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 330, 15.11.2014, str. 44).
               
               
                  
                     (8)
                  Izvedbeni sklep Sveta 2014/796/EU z dne 7. novembra 2014 o dovoljenju Republiki Latviji za uporabo ukrepa, ki odstopa od člena 287 Direktive 2006/112/ES o skupnem sistemu davka na dodano vrednost (UL L 330, 15.11.2014, str. 46).
               
               
                  
                     (9)
                  Izvedbeni sklep Sveta 2013/54/EU z dne 22. januarja 2013 o dovoljenju Republiki Sloveniji, da uvede poseben ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 22, 25.1.2013, str. 15).
               
               
                  
                     (10)
                  Izvedbeni sklep Sveta 2016/1988/EU z dne 8. novembra 2016 o dovoljenju Italijanski republiki, da še naprej uporablja posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 306, 15.11.2016, str. 1).
               
               
                  
                     (11)
                  Izvedbeni sklep Sveta 2014/931/EU z dne 16. decembra 2014 o podaljšanju uporabe Izvedbenega sklepa 2012/181/EU o dovolitvi Romuniji, da uvede posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost (UL L 365, 19.12.2014, str. 145).
               
               
                  
                     (12)
                  COM(2008) 394, 25.6.2008.
               
               
                  
                     (13)
                  UL L 155, 7.6.1989, str. 9–13.
               
               
                  
                     (14)
                  UL L 347, 11.12.2006, str. 1.
               
               
                  
                     (15)
                  UL 71, 14.4.1967, str. 1303/67.
               
               
                  
                     (16)
                  Izvedbeni sklep Sveta 2013/677/EU z dne 15. novembra 2013 o dovoljenju Luksemburgu, da uvede posebni ukrep, ki odstopa od člena 285 Direktive 2006/112/ES o skupnem sistemu davka na dodano vrednost (UL L 316, 27.11.2013, str. 33).
               
               
                  
                     (17)
                  Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij „Najprej pomisli na male“ – „Akt za mala podjetja“ za Evropo, COM(2008) 394 final, Bruselj, 25.6.2008. 
               
               
                  
                     (18)
                  Uredba Sveta (EGS, Euratom) št. 1553/89 z dne 29. maja 1989 o dokončni enotni ureditvi zbiranja lastnih sredstev, pridobljenih iz davka na dodano vrednost (UL L 155, 7.6.1989, str. 9).